એક ગરીબને મહિના દિવસનો ઘરખર્ચો નીકળી જાય એટલો બધો મેકઅપ ચોટાડી એ બેઠા હતા. અડધી સદીએ પહોચેલી એની ઉંમર હશે, કોઈ પક્ષના માર્ગદર્શક-મંડળમાં આસાનીથી સમાવી શકાય તેવો એનો દીદાર હતો. મેં તેમની સામેની મોંઘીદાટ ખુરશી પર કહ્યાં વગર પ્રાણપ્રતિષ્ઠા કરી. ઓફિસની દીવાલોમાં ઘણા મહાનુભાવોના ફોટા તેમજ જાતજાતના અંગ્રેજીમાં સુવાક્યો લખ્યાં હતા. પ્રિન્સીપલ મેડમના માથા પર જ અસંખ્ય ટ્રોફીઓ કાચના કબાટમાં પડી હતી. વાતાનુકુલ ચેમ્બર સુગંધથી મધમધતી હતી. મેડમ અત્યાર સુધી ગંભીર મુખમુદ્રા ધારણ કરી એક ફાઈલમાં કશું લખી રહ્યાં હતાં. થોડીવારમાં ફાઈલના કાગળિયાં પર નીચેની જગ્યાએ સિક્કો મારી મોંઘીદાટ પેનથી સહી કરી, એક ખૂણામાં મૂકી.